Prekladacia správa

Priemyselný park vo Vrábľoch je jedným z prvých priemyselných parkov na Slovensku.  Mesto sa v spolupráci s investorom rozhodlo nečakať na prijatie zákona o priemyselných parkoch a z vlastnej iniciatívy začalo tento park pripravovať.

	Okres Nitra dosahuje v súčasnosti vyše 17,9% nezamestnanosť a bez práce je v tomto okrese vyše  13 500	pracovníkov. Vráble sú spádovým miestom aj pre časť okresov Nové Zámky, Zlaté Moravce a Levice, kde je bez práce ďalších 50 000 osôb. Región navyše trpí vysokým podielom poľnohospodárstva, ktorého úpadok má nagatívny vplyv na životnú úroveň v rámci regiónu.  Priemyselný park môže výrazne napomôcť reštrukturalizácii a posilneniu priemyslu v rámci regiónu, o čom svedčí aj prvý investor  United Parts, ktorý vyrába radiace systémy pre automobilový priemysel. 

	V súčasnosti je pred dokončením prvá etapa, v rámci ktorej začne firma United Parts zamestnávať v parku vyše 500 zamestnancov. Do tejto chvíle bolo v  rámci parku preinvestovných vyše 137 mil. Sk. Pre spustenie druhej etapy ako aj kolaudáciu prvej budovy sú nevyhnutné ďalšie investície, najmä do prístupovej komunikácie, kanalizácie, sadových úprav a telekomunikačnej prípojky. Tieto výdavky by výrazne predražili cenu, za ktorú by sa neskôr investori mohli etablovať v ďalších častiach parku. Preto je potrebná štátna pomoc tomuto projektu vo vyššie uvedených položkách. To by výrazne urýchlilo už prebiehajúce rokovania s ďalšími investormi. 

Kompletné zaplnenie parku by mohlo poskytnúť pracovné miesta až 2350 zamestnancom, pričom celkové investičné náklady na vybudovanie parku sú odhadované na 650 mil. Sk. Do tejto sumy ešte nie sú započítané investície do moderného technického vybavenia. Celkový ročný prínos pre verejné financie len zo základných daní a odvodov dosahuje vyše 185 mil. Sk.